Anmeldelse: Google TV Streamer

Lad os lige tale om elefanten i rummet først. Ja, den nye Google TV Streamer minder i høj grad om Apple TV. Nu ikke bare som samlingssted for skærmens underholdning, men også som en hub for hjemmets intelligente enheder. Der kan nemlig fungere som en hub for intelligente enheder, der understøtter Thread og Matter-standarden. Det gør godt nok det nye bud fra Google dyrere end tidligere, men det er fortsat væsentlig billigere end Apples ditto.

Samtidig er den en virkelig gedigen opdatering, der virkelig giver valuta for pengene. Men den største svaghed har Google desværre ikke fået ændret på. Nemlig fjernbetjeningen. Igennem den seneste uge har jeg haft skiftet min Apple TV-boks ud med Google TV Streamer. Her er mine tanker.

Med den nye TV Streamer har Google brudt med en årelang tradition. Tidligere har deres Chromecast-enheder været beregnet til at værre skjult bag tv’et. Denne gang er den designet til at skulle stå fremme foran tv’et. Nogle vil med garanti foretrække den skjulte løsning, som blandt andet Chromecast med Google TV, men når ret skal være ret, er designet på den nye boks faktisk ret nedtonet. Helt modsat Apple TV, der står som en sort monolit og tiltrækker sig opmærksomhed.

Fjernbetjeningen er lidt større. Men stadig i syndig dårlig kvalitet.

Den lille runde knap kan få fjernbetjeningen til at ringe.

Designet er heldigvis forholdsvis anonymt.

Fronten er lav, mens bagsiden er højere for at gøre plads til de få stik, der er ombord, nemlig strøm, netværk og HDMI. Sætter man boksen på en hvid overflade, forsvinder den nærmest. Hvis man altså husker at vælge et hvidt HDMI-kabel!

Det svage punkt

Fjernbetjeningen har det samme grundlæggende design, men er blevet en anelse større, så den ligger væsentligt bedre i hånden. Desværre er det stadig ikke en fjernbetjening, man er stolt over at have liggende på bordet. Både materialer og samlekvaliteten får den til at se tarvelig ud. Den knager, når man klemmer den og føles på ingen måde som et premium-produkt.

På den positive side er volumenknappen flyttet op på toppen. Tidligere var den placeret på siden og var unaturlig til betjene grundet fjernbetjenings klejne størrelse. Der er også kommet en genvejsknap, som man selv kan “programmere”.

Der er dog stadig noget ved betjeningen, der generer mig. Hvis man vil pause afspilningen af en film eller tv-serie, skal der trykkes to gange på “touch-pad’ens” center. Første gang for at aktivere menuen i den aktuelle app og anden gang for at sætte afspilningen på pause. Det er bare dumt. Et problem Apple har elimineret ret simpelt ved at inkludere en play/pause-knap på fjernbetjeningen.

For min skyld må Google også meget gerne fjerne de to genvejsknapper til Netflix og Youtube. I særdeleshed nu, hvor der kommet en programmerbar favoritknap. Som i øvrigt er oplagt at sætte op til Google Home, hvis man har intelligente enheder i hjemmet.

Ærgerligt at Google ikke fokuserer lidt mere på fjernbetjeningens kvalitet og funktionalitet, når det nu er den dims, der skal ligge fremme og som man konstant bruger til at betjene sit tv. Her kunne de lære lidt af Apple.

Fungerer som en Smart Home hub

Ud over, at man kan installere et væld af app på enheden, er der også kommet et par nye indbyggede funktioner ombord. Den største nyhed er, at TV Streamer nu kan fungere som en Smart Home hub. Den understøtter både Matter og Thread, så opsætning af nye intelligente enheder bør går som en leg. Hvis de altså er kompatible.

Jeg har desværre ikke adgang til Matter/Thread-kompatible enheder, så jeg må tage Googles ord for, at det virker. Men det er et område, de plejer at have styr på.

Frit valg. Er du til æbler eller Google? Google TV Streamer og Apple TV kan efterhånden det samme.

Til gengæld fungerer det nye Home Panel fint sammen med mine Philips Hue-pærer, der er indstillet via Google Home. Et langt tryk på fjernbetjeinges Hjem-knap kalder menuen frem, hvorfra jeg kan styre alle. mine enheder, direkte på tv-skærmen.

Her får man også besked, hvis der er nogen ved den intelligente videodørklokke, som eksempelvis Google Nest Doorbell (læs vores anmeldelse her). Eller man kan styre persienner, temperatur eller overvågningskameraer, hvis man har dem. Det er grundlæggende bare en implementering af Google Home, men det virker.

Nu med kunstig intelligens-ish

Herudover har Google – naturligvis – også tilføjet kunstig intelligens til gryderetten i form af blandt andet Gemini. Men det virker ærlig talt lidt overflødigt. Det bruges primært til at servere Rotten Tomatoes-resumeer af de serier, du kigger på, samt en såkaldt Ambient Screensaver, der kan oprettes via en tekstprompt. Altså, eksempelvis: “Solnedgang over en bjergsø, der reflekterer himlens farver”.

Der er selvfølgelig også mulighed for at tale med sin fjernbetjening. Eller rettere: Med Google Assistant, gennem mikrofonen på fjernbetjeningen. Man kan søge efter eksempelvis “danske tv-serier” og så søges der på tværs af de tjenester, du har installeret. Herligt. Men assistenten kunne virkelig godt bruge lidt kunstig intelligens. Der er ingen kontekst, når man søger efter eksempelvis videoer og hver gang, noget går galt, sendes man til Youtube. Det kan heldigvis rettes.

iNPUT mener …

Google TV Streamer er på stort set alle måder en væsentlig forbedring af Chromecast med Google TV. Men der er ikke nogen grund til at storme ud og skifte din nuværende enhed ud, med mindre du er interesseret i at få adgang til Google Home-funktionerne. Det er helt klart integrationen af det intelligente hjem, der er den væsentlige nyhed i den nye boks.

Står du og skal vælge mellem Google TV Streamer og Apple TV er det efterhånden kun det økosystem, du kører i forvejen – Android eller iOS – der bør være afgørende. De to bokse og deres evner ligner i høj grad hinanden.

Brugerfladen er grafisk tiltalende og den er nem at navigere rundt i. Den kværner fint gennem både menuer og apps og virker i det hele taget ekstremt driftssikker.

En stor fordel ved Google TV Streamer er prisen. Med en vejledende udsalgspris på bare 899 kroner og så meget indbygget funktionalitet, er den i mine øjne et direkte røverkøb. Jeg kunne dog mægtig godt tænke mig, at Google med den næste opdatering vil sætte fokus på design og kvalitetsfølelse – også selv om det får prisen til at stige med en hundredekroneseddel.

De kunne finde ud af at tage Pixel 9 Pro-telefonerne til et helt nyt kvalitetsniveau. Så kan de også med Google TV Streamer – og i særdeleshed fjernbetjeningen.

Anmeldelse: Google TV Streamer