Her er afløseren for Chromecast med Google TV

Noget tyder på, at Google pønser på at aflive donglen. Websitet 9to5google har nemlig fået fingre i billeder af det, der angiveligt er afløseren for Chromecast med Google TV. Og den skifter fuldstændig form på enheden.

“Google TV Streamer” er rektangulær, rimelig flad og har en overflade, der hælder ned mod fronten. Om formen samtidig har en funktion, vides ikke, men 9to5google konkluderer, at den skråtstillede overflade vil egne sig fortrinligt til Tap to Cast-funktionen, der blev annonceret tidligere i år.

På billederne sidder der to kabler i enheden – sandsynligvis HDMI- og strømkabel. Fjernbetjeningen vises også, og den ligner som udgangspunkt den, der følger med Chromecast med Google TV. Men den er længere og der er flyttet rundt på knapperne.

Den nye Google TV Streamer (foto: 9to5google).

Lydstyrkeknappen er eksempelvis flyttet til forsiden af ​​fjernbetjeningen i stedet for højre kant – og der er nu også en mute-knap.

Den første Chromecast med Google TV blev lanceret for fire år siden, og kom (officielt) til Danmark i 2022. Det vides ikke hvornår denne nye udgave bliver præsenteret for offentligheden, men om få uger holder Google et event, hvor de nye Pixel 9 telefoner lanceres. Det kunne være en mulighed, at Google TV Streamer er med i posen.

Læs også: Google viser Pixel 9 Pro frem.

Her er afløseren for Chromecast med Google TV